**Тасдиқ карда шудааст**

Дар Маҷлиси умумии ҷомеаи меҳнатии

ҶСК “Бонки Эсхата”

Пайнавишти №\_\_\_\_ аз “\_\_\_” октябри соли 2024

**ШАРТНОМАИ КОЛЛЕКТИВӢ**

**байни маъмурият ва Фонди ҳифзи ҳуқуқӣ ва иҷтимоии кормандони ҶСК «Бонки Эсхата»**

ш.Хуҷанд

1. **Мафҳум ва мақсади шартномаи коллективӣ**

Шартномаи коллективӣ – санади ҳуқуқӣ, ки муносибатҳои иҷтимоӣ - меҳнатиро дар ташкилот ё соҳибкори инфиродӣ ба танзим медарорад ва аз ҷониби намояндагони корфармо ва кормандон баста мешавад.

Шартномаи коллективии мазкур дар асоси Кодекси меҳнати Ҷумҳурии Тоҷикистон (минбаъд – «Кодекси меҳнат»), Қонунҳои Ҷумҳурии Тоҷикистон «Дар бораи иттифоқҳои касаба», «Дар бораи иттиҳодияҳои корфармоён» ва дигар санадҳои меъёрию ҳуқуқии Ҷумҳурии Тоҷикистон баста шуда, танзими муҳофизати ҳуқуқӣ, манфиатҳои иқтисодӣ, ҳифзи иҷтимоию меҳнатӣ ва солимгардонии кормандон ва аъзои оилаи онҳоро таъмин менамояд.

Шартномаи мазкур ҳуҷҷатест, ки муносибатҳои истеҳсолию иқтисодӣ, меҳнатӣ ва иҷтимоию мадании байни Бонк ва Фонди ҳифзи ҳуқуқӣ ва иҷтимоии кормандонро бо уҳдадориҳою ҷавобгарии онҳо дар назди коллективи меҳнатии ҶСК “Бонки Эсхата” танзим мекунад.

Мақсади бастани шартномаи коллективӣ дар ҶСК “Бонки Эсхата” ин баланд бардоштани сатҳи кафолатҳои меҳнатӣ ва иҷтимоии кормандон дар қиёс ба ҳадди ақали кафолатҳои меҳнатӣ ва иҷтимоие, ки асноди қонунгузорӣ ва санадҳои меъёрии ҳуқуқии муносибатҳои меҳнатиро танзимкунанда муқаррар намудаанд, иборат мебошад.

Мазмуни шартномаи коллективиро тарафҳо дар доираи салоҳияти худ муайян мекунанд.

Шартномаи мазкур дар радифи дигар ӯҳдадориҳои тарафҳо меъёрҳои зеринро дар назар дорад:

1) риояи меъёрҳои қонунгузории Ҷумҳурии Тоҷикистон вобаста ба шартномаи мазкур;

2) баробарҳуқуқии намояндагони тарафҳо ва салоҳиятнокии онҳо дар мавриди ҳалли тамоми масъалаҳо вобаста ба моҳияти Шартномаи мазкур;

3) озод будан дар интихоб ва муҳокимаи масъалаҳои ба шартномаи мазкур дахлдор;

4) соҳибихтиёр будани тарафҳо ҳангоми қабули ӯҳдадориҳо ва аз нав баррасӣ кардани моҳият ва шартҳои шартномаи мазкур ва амали он;

5) таъмини воқеии ӯҳдадориҳои аз ҷониби тарафҳо қабулшаванда;

6) назорати мунтазам аз болои риоя намудани шартномаи мазкур ва

ҷавобгар будан барои вайрон кардани шартҳои он.

1. **Тарафҳои шартномаи коллективӣ**

Ҷамъияти саҳомии кушодаи «Бонки Эсхата» дар симои Раиси Раёсат Сайфидинов Акмалҷон Толибҷонович, ки дар асоси Оиннома амал менамояд, минбаъд «Бонк» номида мешавад, аз як тараф ва Кормандони ҶСК «Бонки Эсхата» дар симои Раиси Фонди ҳифзи ҳуқуқӣ ва иҷтимоии кормандон Почоев Аҳрорхоҷа Усмонович, ки дар асоси Оинномаи Фонд амал менамояд, минбаъд «Кормандон» номида мешавад, аз тарафи дигар, боби 31 (моддаҳои 306-313) Кодекси меҳнатро ба асос гирифта, Шартномаи коллективиро доир ба масъалаи зерин бастанд:

Бонк Фонди ҳифзи ҳуқуқӣ ва иҷтимоии кормандонро намояндаи ягона ва ваколатдори ҳамаи кормандон эътироф мекунад, ки онҳо намояндаи комилҳуқуқ дар музокироти коллективӣ барои ба танзим даровардани муносибатҳои меҳнатӣ ва меъёри корӣ дар Бонк мебошанд ва бо он гуфтугузор мекунад.

**3.Ҳуқуқ ва ӯҳдадориҳои Бонк ва Кормандон**

Бонк барои ташкили меҳнат дар корхона, яъне таъмини иҷроиши талаботи муқаррарнамудаи моддаи 19 Кодекси меҳнат дар доираи ваколати худ дар назди коллекиви меҳнатӣ дорои ҳуқуқ ва уҳдадориҳои зерин мебошад:

**2.1.** **Бонк ҳуқуқ дорад:**

- ба интихоби озод ҳангоми қабул ба кор, ба истиснои баъзе гурўҳи шахсон, ки Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон барои онҳо имтиёз муқаррар кардааст;

- ба бастан, тағйир додан, илова намудан ва бекор кардани шартномаи меҳнатӣ, созишнома ва шартномаҳои коллективӣ бо тартиб ва шартҳои пешбининамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон;

- ҳамчун корфармо ба идоракунии Бонк ва қабули санадҳои дохилӣ (локалӣ) дар доираи ваколатҳои худ, ки иҷрои онҳо барои кормандон ҳатмист;

- бо кормандони Бонк гуфтушунидҳои коллективи бурда, шартномаҳои коллективӣ бандад;

- аз кормандон иҷрои шартҳои шартномаи меҳнатӣ, созишнома ва шартномаи мазкур, қоидаҳои тартиботи дохилии меҳнатӣ ва дигар санадҳоро талаб намояд;

- бо тартиби муқаррарнамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон барои ҳавасмандгардонӣ ва ба ҷавобгарӣ кашидани кормандон чораҳо андешад;

- ба рўёнидани ҷуброни зарар, ки корманд ҳангоми иҷрои уҳдадориҳои меҳнатӣ расондааст;

- барои ҳифзи ҳуқуқ ва манфиатҳои қонуниаш дар соҳаи меҳнат ба суд муроҷиат намояд;

- ба корманд бо тартиби муқаррарнамудаи Кодекси меҳнат ва дигар санадҳои қонунгузории Ҷумҳурии Тоҷикистон муҳлати санҷишӣ муқаррар намояд;

- ба рўёнидани хароҷотҳои худ ҳангоми аз тарафи корманд вайрон намудани шартҳои шартномаи таҳсил;

- барои меҳнати софдилона ва пурмаҳсул кормандони Бонкро ҳавасманд гардонад;

- аз кормандони Бонк иҷрои вазифаҳои меҳнатӣ, муносибати эҳтиёткорона нисбати моликияти Бонк ва дигар кормандон, ҳамчунин риояи қоидаҳои тартиботи дохилиро талаб кунад (Замимаи №1 ба Шартнома);

- дар доираи қонунгузории амалкунандаи Ҷумҳурии Тоҷикистон барои гурӯҳҳои алоҳидаи кормандон вақти кориро тағйир диҳад;

- бо мақсади муаррифӣ ва ҳимояи ҳуқуқ ва манфиатҳои худ иттиҳодияҳо таъсис диҳад, ба чунин иттиҳодияҳо шомил гардад ва дар кори онҳо иштирок намояд;

- дорои дигар ҳуқуқҳое мебошад, ки Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон муқаррар намудаанд.

**2.2.Бонк ӯҳдадор аст:**

- талаботи Конститутсияи Ҷумҳурии Тоҷикистон, Кодекси меҳнат, дигар санадҳои меъёрии ҳуқуқии Ҷумҳурии Тоҷикистон, инчунин санадҳои ҳуқуқии байналмилалии эътирофнамудаи Тоҷикистон, шартномаи меҳнатӣ, созишнома ва шартномаи мазкур, санадҳои дохилӣ (локалӣ)-ро риоя намояд;

- ҳангоми қабул ба кор бо кормандон бо тартиб ва шартҳои муқаррарнамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон шартномаи меҳнатӣ бандад;

- ба корманд кореро, ки шартномаи меҳнатӣ пешбинӣ намудааст, пешниҳод намояд;

- талаботи муқаррарнамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон оид ба бехатарӣ ва ҳифзи меҳнат, бехатарии сўхтор ва санитарию гигиениро дар ҷойи кор таъмин намояд;

- кормандонро бо таҷҳизот, асбобҳо, ҳуҷҷатҳои техникӣ ва дигар воситаҳо, ки барои иҷрои уҳдадориҳои меҳнатӣ заруранд, аз ҳисоби воситаҳои худӣ таъмин намояд;

- сари вақт ва дар ҳаҷми пурра ба корманд музди меҳнат ва дигар иловапулиҳоро, ки Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон, шартномаи меҳнатӣ, созишнома ва шартномаи мазкур, санадҳои корфармо пешбинӣ намудаанд, пардохт намояд;

- кормандро бо қоидаҳои тартиботи дохилибонкӣ, шартномаи меҳнатӣ, созишнома ва шартномаи коллективӣ, дигар санадҳои корфармо, ки бевосита ба кори корманд алоқаманд мебошад, шинос намояд;

- ба намояндагони Фонди ҳифзи ҳуқуқӣ ва иҷтимоии кормандон иттилооти пурра ва дурустро барои пешбурди гуфтушунидҳои коллективӣ, бастани созишнома ва шартномаҳои коллективӣ, инчунин назорати иҷрои онҳо пешниҳод кунад;

- таклифҳои намояндагони Фонди ҳифзи ҳуқуқӣ ва иҷтимоии кормандонро баррасӣ ва гуфтушунидҳои коллективиро тибқи тартиби муқаррарнамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон доир намуда, шартномаи коллективӣ бандад;

- арзу шикоят ва гузоришҳои Фонди ҳифзи ҳуқуқӣ ва иҷтимоии кормандон ва ё дигар намояндагони аз тарафи кормандони Бонк интихобшударо оиди ошкор карда шудани вайронкунии қонунҳо ва дигар санадҳои меъёрию ҳуқуқиро оид ба меҳнат баррасӣ карда, бобати бартараф кардани онҳо чораҳо андешад ва оиди чораҳои андешидашуда, ба намояндагон ва мақомоти номбаршуда, маълумот диҳад;

- санадҳои мақомоти ваколатдори давлатӣ ва ҷамъиятиро дар соҳаи меҳнат иҷро намояд;

- барои иштироки кормандони Бонк дар идоракунии он мутобиқи қонунгузорӣ ва шартномаи мазкур шароитҳои мусоид фароҳам орад;

- корро боздорад, агар давом ёфтани он ба амният, ҳаёт, саломатии кормандон ва дигар шахсон таҳдид намояд;

- суғуртаи ҳатмии давлатии иҷтимоии кормандонро амалӣ намояд;

- кормандро тибқи тартиб ва шартҳои пешбининамудаи санадҳои дохилӣ (локалӣ) аз ҳодисаҳои нохуш ҳангоми иҷрои уҳдадориҳои меҳнатӣ суғурта намояд;

- шароити меҳнати кормандонро мутобиқи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон, шартномаи меҳнатӣ, созишнома ва шартномаи мазкур таъмин намояд;

- дигар ӯҳдадориҳои тибқи Кодекси меҳнати, шартномаи мазкур, созишномаҳо, шартномаҳои (қарордодҳои) меҳнатӣ ва дигар санадҳои меъёрию ҳуқуқии оид ба меҳнат пешбинишударо иҷро намояд.

**2.3.Кормандони Бонк ҳуқуқ доранд:**

- ба бастан, тағйир додан, илова намудан ва бекор кардани шартномаи меҳнатӣ бо тартиб ва шартҳои пешбининамудаи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон;

- аз корфармо иҷрои шартҳои шартномаи меҳнатӣ, созишнома ва шартномаи мазкурро талаб кунад;

- ба бехатарӣ ва ҳифзи меҳнат;

- ба гирифтани иттилооти пурра ва дуруст оид ба шароити меҳнат ва ҳифзи меҳнат;

- ба сари вақт ва дар ҳаҷми пурра гирифтани музди меҳнат тибқи шартҳои шартномаи меҳнатӣ, созишнома, шартномаи мазкур ва санадҳои дохилӣ (локалӣ);

- ба пардохти музди меҳнат ҳангоми бекористӣ мутобиқи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон;

- ба истироҳате, ки бо роҳи муқаррар намудани давомнокии вақти корӣ, рўзҳои истироҳати ҳарҳафтаина, рухсатии ҳарсолаи пардохтшаванда ва пардохтнашаванда, рўзҳои кўтоҳи кор барои як қатор ихтисос ва корҳо таъмин карда мешавад;

- ба муттаҳидшавӣ, ба ҳуқуқи таъсис додани иттифоқи касаба ё дигар иттиҳодияҳо, инчунин аъзогӣ ба онҳо, барои муаррифӣ ва ҳимояи ҳуқуқҳои меҳнатии худ, ба истиснои ҳолатҳои пешбининамудаи қонунгузории Ҷумҳурии Тоҷикистон;

- ба воситаи мақомоти намояндагии худ дар гуфтушунидҳои коллективона ва таҳияи лоиҳаи шартномаи коллективӣ иштирок намояд, инчунин бо шартномаи коллективии имзошуда шинос шавад;

- ба таҷрибаомўзӣ (коромўзӣ), тайёркунии касбӣ, азнавтайёркунӣ ва такмили ихтисоси худ бо тартиби муқаррарнамудаи Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ);

- барои рўёнидани ҷуброни зарари ба саломатӣ ва молу мулки ў расонидашуда бинобар иҷрои уҳдадориҳои меҳнатӣ;

- ба суғуртаи ҳатмии иҷтимоӣ ва кумакпулиҳо аз рўи суғуртаи иҷтимоӣ дар ҳолатҳои муваққатан гум кардани қобилияти меҳнатӣ ва дигар ҳолатҳое, ки санадҳои меъёрии ҳуқуқии Ҷумҳурии Тоҷикистон муқаррар намудаанд;

- ба кафолатҳо ва ҷубронпулиҳо, аз ҷумла ҷуброни хароҷоти моддӣ ҳангоми кўчидан ба ҷойи нави истиқомат вобаста ба кор тибқи муқаррароти Кодекси меҳнат ва дигар санадҳои дохилӣ (локалӣ);

- ба ҳифзи ҳуқуқ ва манфиатҳои қонунии худ бо ҳама воситаҳои ба қонун мухолифатнадошта;

- ба пардохти музди баробар барои иҷрои кор ва дараҷаи тахассуси якхела;

- муроҷиат намудан барои ҳалли баҳсҳои меҳнатӣ ба комиссияи баҳсҳои меҳнатӣ ё суд;

- ба ҷойи кори таҷҳизонидашуда тибқи талаботи қоидаҳои бехатарӣ ва ҳифзи меҳнат;

- ба таъминоти воситаҳои муҳофизати инфиродӣ ва коллективӣ, либосҳои махсус вобаста ба бехатарӣ ва ҳифзи меҳнат мутобиқи талаботи Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон, шартномаи меҳнатӣ, созишнома ва дигар санадҳои дохилӣ (локалӣ);

- ба даст кашидан аз иҷрои кор ҳангоми ба вуҷуд омадани вазъияте, ки ба ҳаёт ё саломатӣ таҳдид мекунад, бо хабар додан ба роҳбари бевосита;

- ба нигоҳ доштани музди миёнаи меҳнат ҳангоми боздоштани кори Бонк, бинобар мутобиқат надоштан ба талабот оид ба бехатарӣ ва ҳифзи меҳнат;

- ба муроҷиат ба мақомоти ваколатдори давлатӣ дар соҳаи меҳнат ва шуғли аҳолӣ дар бораи гузаронидани санҷиши шароити бехатарӣ ва ҳифзи меҳнат дар ҷойи кор, инчунин ба иштирок дар ҳайати намояндагӣ дар санҷиш ва баррасии масъалаҳои ба беҳдошти шароитҳо, бехатарӣ ва ҳифзи меҳнат алоқаманд;

- ба шикоят аз рўи амали (беамалии) роҳбари бевоситаи худ дар муносибатҳои меҳнатӣ;

- ба пардохти музди меҳнат мувофиқи тахассус, мураккабии меҳнат, ҳаҷм ва сифати кори иҷрошуда, инчунин шароити меҳнат;

- ба иштирок дар идоракунии Бонк дар шаклҳои пешбининамудаи Кодекси меҳнат, дигар санадҳои қонунгузории Ҷумҳурии Тоҷикистон, созишнома, шартномаи мазкур ва дигар санадҳои дохилӣ (локалӣ);

- ба ҳалли баҳсҳои меҳнатии фардӣ ва коллективӣ, аз ҷумла ба корпартоӣ бо тартиби муқаррарнамудаи Кодекси меҳнат ва дигар санадҳои қонунгузории Ҷумҳурии Тоҷикистон;

- дорои дигар ҳуқуқҳое бошад, ки Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ) муқаррар намудаанд.

**2.4.Кормандони Бонк ӯҳдадоранд:**

- вазифа ва ӯҳдадориҳои меҳнатии худро мутобиқи шартномаи меҳнатӣ, созишнома, шартномаи мазкур ва дигар санадҳои дохилӣ (локали)-и Бонк софдилона иҷро намояд;

-қоидаҳои тартиботи дохилиро риоя намояд;

- талаботи муқаррарнамудаи Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ) оид ба бехатарӣ ва ҳифзи меҳнат, бехатарии сўхтор ва санитарияи истеҳсолиро дар ҷойи кор риоя кунад;

- маълумотҳои дорои сирри давлатӣ, бонкӣ, тиҷоратӣ ё сирри дигари бо қонун ҳифзшавандаро, ки бинобар иҷрои уҳдадориҳои меҳнатӣ ба ў маълум гардидааст, фош накунад;

- интизоми меҳнатро риоя намоянд;

- вазифаҳоро мувофиқи дастурамалҳои мансабӣ иҷро намояд;

-дар мӯҳлатҳои муқарраршуда ба нишондодҳои тасдиқшудаи маҳсулнокии вазифаи худ расад;

- ба молу мулки Бонк ва кормандон эҳтиёткорона муносибат намояд;

- ба роҳбари бевоситаи худ оиди вазъияти ба амаломадаи ба ҳаёт ва саломатии одамон, амнияти моликияти Бонк таҳдидкунанда, вайрон шудани тартиби муқарраршудаи корӣ, иҷро нашудани меъёри меҳнат, дар бораи ба вуҷуд омадани бекористӣ ва оиди ҳолатҳои дуздӣ ё дигар қонунвайронкуниҳо фавран хабар диҳанд.

- ба Бонк зарари расонидаашро дар доираи муқаррарнамудаи Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ) ҷуброн намояд;

- дар рӯзи аз кор озод шудан дафтарчаи меҳнатиашро аз суроғаи ҳуқуқии Бонк гирад;

- дигар уҳдадориҳоро, ки Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ) пешбинӣ намудаанд, иҷро намояд.

2.5.Тарафҳо тасдиқ менамоянд, ки ҳуҷҷатҳо ва паёмҳои дар муносибати коргузории кадрии байни Корманд ва Бонк, ки дар низоми электронии ҳуҷҷатгузории Бонк бо истифода аз имзои электронии одӣ сурат мегирад, ҳамчун баробар бо ҳуҷҷати қоғазии бо даст имзо гардида эътироф карда мешаванд ва қувваи ҳуқуқии баробарарзишро дорад.

**3. Пардохти музди меҳнат, тартиби таъин намудани вазифаҳо**

**ва музди меҳнат, инчунин дигар намуди мукофотпулиҳо.**

3.1.Музди меҳнат - ин шакли асосии қадр кардани меҳнати корманд буда, он вобаста ба маҳорати касбии ӯ, мушкилот, миқдор, сифат ва шартҳои кори иҷрошуда пардохта мешавад. Пардохти музди меҳнат мувофиқи санадҳои меъёрии дохилӣ ба роҳ монда мешавад.

3.2.Ба корманде, ки ба ғайр аз вазифа ва ӯҳдадориҳои худ вазифа ва ӯҳдадориҳои корманди муваққатан набударо иҷро мекунад, ба андозаи на камтар аз 15% аз маоши моҳонаи корманди ивазкардашуда, иловапулӣ пардохта мешавад, агар иҷро намудани вазифа ва ӯҳдадориҳои корманди муваққатан набуда, дар ҷадвали мансабҳо ва ё дар дастурамали мансабӣ пешбинӣ нашуда бошад. Ба корманде, ки (бидуни иҷрои вазифа ва ӯҳдадориҳои худ) муваққатан кори корманди ҳозирнабударо иҷро мекунад, маоши шахси дар кор набуда ва ё музди баландтари аз тарафи Раиси Раёсати Бонк/Директори филиал муқарраршуда пардохта мешавад. Амали ин банд нисбати кормандоне, ки дар ҳамон як шӯъба (қисм, бахш), ки самти фаъолияташон якхела мебошад, татбиқ карда намешавад.

3.3.Дар сурати мувофиқ омадани рўзи пардохти музди меҳнат ба рўзҳои истироҳат ё иди ғайрикорӣ маош дар арафаи чунин рўзҳо пардохт карда мешавад.

3.4.Музди меҳнате, ки корманд то рўзи фавт нагирифтааст, ба аъзои оилаи ў ё шахсе дода мешавад, ки хароҷоти дафнро ба зимма гирифтааст.

3.5.Агар музди меҳнат бо гуноҳи Бонк аз муҳлати муқарраргардида дертар пардохт карда шавад, Бонк уҳдадор аст ба корманд ба андозаи фоизи меъёри бонкӣ, ки дар маҳалли иҷрои кор дар рўзи пардохти маош мавҷуд аст, барои ҳар рўзи таъхири пардохти маош маблағи иловагӣ диҳад.

3.6.Дигар намуди ҳавасмандкуниҳои пулӣ - мукофотпулиҳо, иловапулиҳо ба рухсатиҳо, иловапулиҳо барои шароити махсуси меҳнат ва дигар мукофотпулиҳо тибқи нишондодҳои пешбинишудаи «Низомнома оид ба мукофотонӣ ва ҳавасмандгардонии моддии кормандони ҶСК «Бонки Эсхата», ки аз тарафи Раёсат қабул ва тасдиқ карда мешавад, баъди маҷлиси Раёсат оид ба фаъолияти молиявию хоҷагӣ ва фармони Бонк оиди мукофотонидани кормандон ҳисоб ва пардохта мешавад. Раёсат, мақоми дастаҷамъонаи салоҳиятнок ва ё шахси ваколатдори Бонк метавонад барои вайрон кардани интизоми меҳнат, муносибати хунукназарона нисбати кор, барои иҷро накардани нақша ва ё дигар намудҳои хатогиҳо ба корманд мукофотпулӣ бо фоизи пастро муқаррар намояд ва ё мукофотпулӣ пардохт накунад.

3.7.Пардохти музди меҳнат дар Бонк аз рӯйи Ҷадвали мансабӣ муқаррар карда мешавад. Ҷадвали мансабӣ барои ҳар як вазифа вобаста ба ихтисос ва дараҷаи кори иҷрошаванда муқаррар карда мешавад. Дар навбати худ, душвории корҳои иҷрошаванда дар асоси тарофабандии он муайян карда мешавад.

3.8.Дар вазифаҳое, ки дар он зинаҳо пешбинӣ шуда, аз ягон нишондиҳандаҳои ҳатмӣ иборат мебошанд, таъини вазифа аз рӯи зинаҳои пешбинишуда ба роҳ монда мешавад. Дар ҳолати ноил нашудан ба нишондодҳо (меъёрҳо, маҳсулнокӣ), ҳамчунин дар вақтҳои тасдиқшуда нарасидан ба ин нишондодҳо, корманд номувофиқ ба вазифа ҳисобида мешавад.

**4.** **Ташкили кори кормандон дар Бонк. Вақти корӣ.**

4.1.Кормандони Бонк ӯҳдадоранд дар давоми вақти корӣ софдилона, босифат ва пурмаҳсул меҳнат намоянд. Дар асоси мафҳуми вақти корӣ вақте ба назар гирифта мешавад, ки дар ҷараёни он Корманди Бонк тибқи қоидаҳои тартиботи дохилӣ ва шартҳои шартномаи фардии меҳнатӣ бояд вазифаҳои меҳнатии худро иҷро намояд, инчунин дигар давраҳои корие, ки мувофиқи қонунгузории Ҷумҳурии Тоҷикистон ба вақти корӣ мансубанд.

4.2.Давомнокии вақти корӣ дар як ҳафта 40 соатро ташкил медиҳад. Барои гуруҳи кормандони алоҳида тибқи қонунгузории Ҷумҳурии Тоҷикистон давомнокии вақти корӣ дар ҳафта мумкин аст кам карда шавад.

Рӯзҳои истироҳат ва рӯзҳои ид мутобиқи қонунгузории Ҷумҳурии Тоҷикистон барои кормандони Бонк рӯзҳои ғайрикорӣ ба ҳисоб мераванд.

Кор дар рўзҳои истироҳат, ид, мутобиқи моддаи 154 ва кори шабона тибқи моддаи 156 Кодекси меҳнат ҷуброн карда мешавад.

4.3.Дар Бонк чунин намудҳои вақти корӣ ҷорӣ карда мешавад:

- барои кормандони воҳидҳои сохторие, ки бо интиқоли пулӣ сару кор доранд ва инкассаторон - ҳафтаи кории шашрӯза бо як рӯзи истироҳат,

- барои кормандони Хадамоти муҳофиза ва дигар кормандони бо хизматрасонии шабонарӯзӣ вобаста буда - кори баставӣ,

- барои дигар кормандон - ҳафтаи кории панҷрӯза бо ду рӯзи истироҳат.

4.4.Дар Бонк рӯйхати вазифаҳое, ки вақти кориашон ба меъёр гирифта нашудааст, тартиб дода шуда, аз ҷониби Раиси Раёсати Бонк тасдиқ карда мешавад. Ба ин намуди кормандон иловатан ба мӯҳлати 10 рӯзи тақвимӣ рухсатии иловагии пардохтшаванда дода мешавад.

4.5.Бо ташаббуси Бонк ба изофакорӣ, яъне корҳои берун аз меъёри муқарраршудаи вақти кории ҳаррӯза, инчунин корҳои аз меъёри муқарраршудаи ҳафтаинаи аз тарафи корманд анҷомдодамешуда ҷалб кардани кормандони Бонк бо розигии кормандон ба амал бароварда мешавад.

Дар ҳолатҳои истисноии муқаррарнамудаи моддаи 80-и Кодекси меҳнат ва ё ҳангоми пайдо шудани зарурияти истеҳсолӣ дар асоси санадҳои дохилӣ (локалӣ) ва ё супориши Бонки миллии Тоҷикистон, Бонк метавонад бе розигии корманд, вале бо пардохти музди меҳнат, бо риояи маҳдудиятҳои муайяннамудаи моддаҳои 259, 217, 213-и Кодекси меҳнат кормандро ба кор ҷалб намояд.

4.6.Бонк ӯҳдадор аст барои меҳнати пурмаҳсул ва бехатарии кормандон шароитҳои мусоидро муҳайё созад, соати аниқи кории воқеии ҳар як кормандро ба ҳисоб гирад, меҳнати ӯро софдилона ва одилона қадр кунад.

4.7.Дар асоси баҳисобгирии вақти воқеии сарфкардашуда ва иҷрои вазифаҳо, ҳамчунин дар асоси баҳодиҳӣ ба меҳнати ҳар як корманд, Бонк маблағи пулӣ - музди меҳнат ва дигар намудҳои мукофотпулиро мутобиқи шартҳои дар шартномаи (қарордоди) меҳнатӣ пешбинишуда, мепардозад.

4.8. Бо мувофиқаи Тарафҳо (байни Бонк ва корманд), мумкин аст, ки корманд вазифаҳои худро дар вақти корӣ ба тариқи фосилавӣ (дистансионӣ) берун аз макони ҷойгиршавии Бонк ба иҷро расонад. Ҷараёни кори фосилавӣ ва шартҳои он ба тариқи инфиродӣ дар шартномаи (қарордоди) меҳнатӣ муқаррар карда мешавад.

**5.Кафолатҳо ва ҷубронпулиҳо**

5.1.Зери мафҳуми кафолатҳо, ки барои кормандони Бонк пешбинӣ шудааст, воситаҳо, роҳҳо ва шартҳое, ки бо ёрии онҳо Бонк амалӣ шудани ҳуқуқҳои кормандонро вобаста ба муносибатҳои меҳнатию иҷтимоии тибқи қонунгузории Ҷумҳурии Тоҷикистон пешбинишуда таъмин менамояд, фаҳмида мешавад.

Зери мафҳуми ҷубронпулиҳои ба кормандони Бонк пардохтшаванда метавон пардохтҳои пулиеро фаҳмид, ки бо мақсади ҷуброни хароҷотҳо вобаста ба иҷрои вазифаҳо ва дигар ӯҳдадориҳои меҳнатии тибқи қонунгузории Ҷумҳурии Тоҷикистон пешбинишуда, пардохта мешаванд.

5.2.Ба ғайр аз кафолатҳои умумӣ ва ҷубронпулиҳои тибқи қонунгузории Ҷумҳурии Тоҷикистон ва шартномаи (қарордоди) пешбинишуда (кафолатҳо ҳангоми қабул ба кор, ба кори дигар гузаронидан, пардохти музди меҳнат) ба кормандони Бонк кафолатҳо ва ҷубронпулиҳо дар ҳолатҳои зерин дода мешавад:

а) ҳангоми ба сафари хизматӣ сафарбар кардани корманд;

б) дар мавриди ба ҷойи кори дигар кӯчидан (ба ноҳия ва ё шаҳри дигар), агар бо ташаббуси Бонк бошад;

в) дар мавриди додани рухсатии пардохтшавандаи ҳарсола;

г) дигар кафолатҳо ва ҷубронпулиҳое, ки Кодекси меҳнат, санадҳои меъёрии ҳуқуқии Ҷумҳурии Тоҷикистон ва дигар санадҳои дохилӣ (локалӣ) муқаррар намудаанд.

5.3.Дар ҳолати пардохт намудани кафолатҳо ва ҷубронпулиҳо пардохтҳои лозима аз ҳисоби сарчашмаҳои муқаррар намудаи қонунгузории амалкунандаи Ҷумҳурии Тоҷикистон ба амал бароварда мешавад.

5.4.Хароҷотҳои сафари хизматӣ тибқи ҷадвали “Меъёри хароҷоти шабонарӯзӣ ва кирояи манзил барои сафари хизматӣ”, ки аз ҷониби Бонк тасдиқ карда мешавад, пардохт мегардад.

5.5.Дар ҳолати ихтисори шумора ва Ҷадвали мансабии кормандон, Бонк ӯҳдадор аст ба корманде, ки вазифаи ӯ ихтисор шудааст, дигар кори мавҷударо, ки ба ихтисоси корманд мувофиқ аст, пешниҳод намояд.

Ҳангоми аз кор озод шудан вобаста ба барҳам хӯрдани Бонк, ихтисор шудани шумораи ҷадвали мансабҳо, кормандони ихтисоршаванда аз тарафи Бонк на камтар аз 2 (Ду) моҳ пеш аз озодшавӣ аз кор ба таври хаттӣ огоҳ карда мешаванд.

Бонк бо розигии хаттии корманд ҳуқуқ дорад бо ӯ шартномаи (қарордоди) меҳнатиро то ба охир расидани ду моҳи огоҳӣ бо пардохти ҷубронпулӣ ба андозаи на камтар аз музди меҳнати миёнаи рўзона барои ҳар рўзи боқимондаи то ба охир расидани ин мӯҳлат, бекор кунад.

**6. Рухсатиҳо ва тартиби пешниҳод шудани онҳо**

6.1. Рухсатӣ ба кормадон тибқи «Низомнома оиди тартиби пешниҳоди рухсатиҳои меҳнатии ҳарсолаи пардохтшаванда (асосӣ ва иловагӣ), иҷтимоӣ ва бемузди меҳнат» пешниҳод карда мешавад.

6.2.Давомнокии рухсатии меҳнатии асосии ҳарсолабарои кормандони Бонк ба микдори - 24 (бисту чор) рӯзи тақвимӣ муайян карда шудааст.

6.3.Ба кормандони рӯзи кориашон ба меъёр гирифтанашуда (мутобиқи руйхати тасдиқшуда) ғайр аз рухсатии асосӣ, рухсатии иловагӣ ба миқдори 10 рӯзи тақвимӣ муайян карда мешавад.

6.4. Ба кормандоне, ки дар ҶСК «Бонки Эсхата» собиқаи кориашон 5 (панҷ) сол ва зиёда аз он мебошад, рӯзҳои рухсатии меҳнатии пардохтшаванда илова карда мешавад:

|  |  |
| --- | --- |
| Собиқаи корӣ\* | Рӯзҳои рухсатии меҳнатии иловагӣ |
| Аз 5 то 10 сол | 3 рӯз |
| Аз 10 то 15 сол | 5 рӯз |
| Аз 15 то 20 сол | 7 рӯз |
| Аз 20 сол зиёд | 10 рӯз |

\*собиқаи корӣ барои муайян намудани рӯзҳои иловагӣ, то санаи баромадан ба рухсатии меҳнатии навбати ба инобат гирифта мешавад.

**7.Баланд бардоштани дараҷаи тахассусии кормандони Бонк**

**ва гузаронидани санҷиши тахассусӣ.**

7.1. Зарурияти тайёр кардан,баланд бардоштани дараҷаи тахассусии кормандонро бо мақсади баланд бардоштани маҳорату малакаи касбии онҳо барои эҳтиёҷоти худ, Бонк (бо пешниҳоди сардорони сохторҳо) муайян мекунад.

Такмили ихтисос, аз нав омодакунӣ, баланд бардоштани дараҷаи тахассусии кормандон, аз худ намудани тахассуси дуюмро дар Бонк, Бонк дар асоси шарт ва тартиби муқаррарнамудаи қонунгузории Ҷумҳурии Тоҷикистон ва дар ҳолатҳои зарурӣ бо пешниҳоди сардорони сохторҳо ба роҳ мемонад.

7.2. Кормандоне, ки аз тайёркунии касбӣ, азнавтайёркунӣ ва такмили ихтисос мегузаранд, аз кафолатҳои пешбининамудаи Кодекси меҳнати Ҷумҳурии Тоҷикистон, санадҳои меъёрии ҳуқуқии Ҷумҳурии Тоҷикистон, шартномаи меҳнатӣ, созишнома ва шартномаи коллективии мазкур , бархурдор мебошанд.

7.3. Корманд уҳдадор аст, ки пас аз ба итмом расидани тайёркунии касбӣ, азнавтайёркунӣ ва такмили ихтисос ба муҳлати дар шартномаи таҳсил мувофиқанамудаи тарафҳо ба Бонк кор кунад.

7.4. Дар ҳолати бекор кардани шартномаи меҳнатӣ то муҳлати муқаррарнамудаи шартномаи таҳсил бо ташаббуси корманд ё ташаббуси Бонк бинобар гуноҳи корманд , корманд ба Бонк хароҷотҳои вобаста ба таҳсил ба муҳлати мутаносибан иҷронакардаи корро бояд пардохт намояд.

7.5. Бонк бояд шароитҳои заруриро барои гузаронидани такмили ихтисоси кормандон, якҷоякунии кор бо хондан муҳайё созад ва кафолатҳои тибқи Кодекси меҳнат ва дигар санадҳои меъёрии ҳуқуқӣ, созишномаҳо, шартномаи (қарордоди) меҳнатӣ пешбинишударо диҳад.

7.6. Комиссияҳои аттестатсионии Бонк аз ҷониби Раиси Раёсати Бонк таъсис дода мешавад. Комиссияҳои аттестатсионӣ доимӣ ва якдафъаина шуда метавонад.

Тартиб, мӯҳлат ва шартҳои гузаронидани аттестатсияи кормандон аз тарафи Раиси Раёсати Бонк тасдиқ карда мешавад. Дар асоси санадҳои дохилӣ (локалӣ) сардорони Департаментҳо, директорони филиалҳо/сардори идораи амалиёти, тартиб, мӯҳлат ва шартҳои гузаронидани санҷиши кормандонро тасдиқ карда метавонанд.

**8. Ҷавобгарии моддии тарафҳо тибқи шартнома**

8.1.Тарафҳо аз рӯйи шартнома зарари ба якдигар расонидашударо мутобиқи қонунгузории Ҷумҳурии Тоҷикистон ҷуброн мекунанд.

Ҷавобгарии моддии тарафҳо тибқи шартномаҳои (қарордодҳои) меҳнатӣ ва шартнома оиди ҷавобгарии пурраи моддии фардӣ мушаххас карда мешавад. Дар ин ҳолат ҷавобгарии шартномавии Бонк дар назди корманд назар ба меъёрҳое, ки мувофиқи қонунгузории Ҷумҳурии Тоҷикистон пешбинӣ шудааст, наметавонад паст ва ҷавобгарии корманд дар назди Бонк боло бошад.

8.2.Аз сабаби он, ки Бонк муассисаи молиявӣ мебошад ва ҳамаи кормандон аз ягон ҷиҳат бо арзишҳои молию пулӣ ва дороиҳо сару кор доранд (қабул, нигоҳдорӣ, тақсимкунӣ, интиқол), бо ҳамаи кормандон шартномаи ҷавобгарии пурраи моддии фардӣ ба расмият дароварда мешавад. Агар дар шартномаи ҷавобгарии пурраи моддии фардӣ вазифаи корманд ҳангоми қабул шуданаш қайд шуда бошад, ҳангоми ӯ ба вазифаи дигар гузаштанаш, амали шартнома ба вазифаи нави (ҷории) корманд давом дода мешавад.

8.3.Бонк бояд ба корманд музди меҳнати нагирифтаашро дар ҳама ҳолатҳои ғайриқонунӣ маҳрум намудани ӯ аз меҳнат, ҷуброн намояд. Чунин ӯҳдадорӣ аксар вақт дар ҳолатҳои зерин ба миён меояд:

1) ғайриқонунӣ аз кор дур кардани корманд, аз кор озод намудани ӯ, ё ин ки ғайриқонунӣ ба кори дигар гузаронидани корманд;

2) бо таъхир додани дафтарчаи меҳнатӣ бо айби Бонк, дар дафтарчаи меҳнатӣ қайд шудани тасвияи носаҳеҳи сабабҳои аз кор озод шудани корманд, ки ба қонунгузории Ҷумҳурии Тоҷикистон мухолиф буда, сабаби монеъгӣ ба кори дигар қабул шудани корманд шудааст;

3) дар дигар ҳолатҳои тибқи қонунгузории Ҷумҳурии Тоҷикистон пешбинишуда.

8.4.Корманд бояд ба Бонк зарари ҷории бевосита ба ӯ расонидашударо ҷуброн кунад. Зери мафҳуми зарари ҷории бевосита, кам шудани молу мулки мавҷудаи Бонк, бад шудани вазъи молу мулки нишондодашуда (аз ҷумла, молу мулки шахсони сеюм, ки дар назди Бонк нигоҳ дошта мешавад, агар охирон барои амнияти ин молу мулки масъул бошад), инчунин, хароҷот ё ин ки пардохтҳои иловагӣ аз тарафи Бонк, ки барои барқарор кардан ё харидани молу мулки сарф шудааст, фаҳмида мешавад. Корманд ҳам барои зарари ҷории бевосита ба Бонк расонидааш ва ҳам барои зараре, ки ба Бонк дар натиҷаи ҷуброн кардани зарари расонидашуда ба шахсони сеюм ба вуҷуд омадааст, ҷавобгар мебошад.

8.5. Дар сурати саркашӣ намудан аз музокирот ва бо гуноҳи яке аз тарафҳо иҷро нагардидани шартҳои шартномаҳои коллективӣ, тарафи дигар ҳуқуқ дорад дар бораи ҷуброни зарари моддии дар натиҷаи ин амал расонидашуда тибқи муқаррароти қонунгузории Ҷумҳурии Тоҷикистон ба суди дахлдораризаи даъвогӣ пешниҳод намояд.

**9. Баррасии баҳсҳои меҳнатӣ ва ҳалли онҳо**

9.1.Зери мафҳуми баҳсҳои меҳнатӣ зиддиятҳои ба танзим дароварданашудаи байни кормандон (намояндагони ваколатдори онҳо) ва Бонк оид ба муқаррару тағйир додани шартҳои меҳнат (ҳамчунин ҳисоби музди меҳнат), бастани шартнома ва тағйир додану иҷрои шартномаи мазкур, шартномаи меҳнатӣ ва дигар созишномаҳо, ҳамчунин аз тарафи Бонк сарфи назар кардани фикру мулоҳизаҳои кормандон ҳангоми қабули санадҳои меъёрӣ, ки дорои меъёри ҳуқуқ ба меҳнат мебошанд, фаҳмида мешавад.

9.2.Дар ҳама ҳолатҳо, ки сухан оид ба баррасӣ ва ҳалли баҳсҳои меҳнатӣ меравад, тарафҳо вазифадоранд тартиб ва қоидаҳои тибқи қонунгузории Ҷумҳурии Тоҷикистон пешбинишударо риоя намоянд.

9.3.Барои ҳалли баҳсҳои меҳнатӣ «Комиссия оид ба баҳсҳои меҳнатӣ» таъсис дода мешавад. Комиссияи мазкур ҳамчун мақоми ибтидоии баррасикунандаи баҳсҳои меҳнатӣ ба ҳисоб мераванд. Ҳайати ин комиссия аз миқдори баробари намояндагони Бонк ва намояндагони кормандон ташкил карда мешавад. Намояндагони кормандон ба комиссияи баҳсҳои меҳнатии фардӣ дар Маҷлиси умумии коллективи меҳнатии Бонк интихоб карда мешаванд. Намояндагони Бонк аз ҷониби Раиси Раёсати Бонк таъин карда мешаванд.

9.4.Дар филиалҳо барои ҳалли баҳсҳои меҳнатӣ комиссияи алоҳида таъсис дода шуданаш мумкин аст. Ҳангоми дар филиалҳо набудани чунин комиссияҳо, баҳсҳои меҳнатии фардӣ дар комиссия оид ба баҳсҳои меҳнатии Сарбонк баррасӣ карда мешаванд.

**10.Шартномаҳои (қарордоди) меҳнатӣ**

**байни Бонк ва кормандон.**

10.1.Шартномаи (қарордоди) меҳнатӣ бо кормандон дар асоси натиҷаи санҷиши тахассусии корманд ба мӯҳлатҳои гуногун баста мешавад. Шартномаи (қарордоди) меҳнатӣ дар шакли хаттӣ баста шуда, дар ду нусха тартиб дода мешавад ва аз ҷониби тарафҳо имзо карда мешавад. Як нусхаи шартномаи (қарордоди) меҳнатӣ ба корманд дода шуда, нусхаи дигарро Бонк нигоҳ медорад. Ворид намудани тағйиру иловаҳо ба шартномаи (қарордоди) меҳнатӣ, аз ҷумла ҳангоми гузаронидан ба кори дигар аз ҷониби тарафҳо дар шакли хаттӣ амалӣ карда мешавад. Пешниҳоди тағйир додани шартҳои шартномаи меҳнатӣ аз ҷониби яке аз тарафҳои шартномаи меҳнатӣ дар шакли хаттӣ дода мешавад ва он аз ҷониби тарафи дигар дар муҳлати то ҳафт рўзи тақвимӣ аз рўзи дода шудан баррасӣ карда мешавад.

10.2.Бо ҳамаи кормандони штатии Бонк баъд аз бо натиҷаҳои хуб ба охир расидани мӯҳлати санҷишӣ ё давраи шогирдӣ шартномаи (қарордоди) меҳнатӣ барасмият дароварда мешавад.

10.3.Шартномаи (қарордоди) меҳнатӣ бо ташаббуси Бонк бо асосҳои дар қонунгузории Ҷумҳурии Тоҷикистон пешбинишуда бекор карда мешавад.

10.4 Бекор кардани шартномаи меҳнатӣ бо ташаббуси Бонк (моддаи 42 Кодекси меҳнат) баъд аз пешакӣ, на дертар аз ду ҳафта, огоҳ намудани Фонди ҳифзи ҳуқуқӣ ва иҷтимоии кормандон сурат мегирад.

Фонди ҳифзи ҳуқуқӣ ва иҷтимоии кормандон бояд дар мӯҳлати даҳ рўзи гирифтани пешниҳоди бекор намудани шартномаи меҳнати, ба Бонк дар бораи қарори қабулшуда доир ба додани розигӣ барои бо корманд қатъ кардани шартномаи меҳнатӣ дар шакли хаттӣ хабар диҳад.

10.5. Муваққатан аз кор дур кардани корманд.

Аз кор дур кардани корманд тибқи муқаррароти қонунгузории Ҷумҳурии Тоҷикистон ва дигар санадҳои дохилӣ (локалӣ) ба амал бароварда мешавад.

Барои аз кор дур кардани корманд инҳо асос шуда метавонанд:

а) талаби мақомоти ваколатдори давлатӣ;

б) мутобиқи ҳолатҳои пешбинишудаи қонунгузории амалкунандаи Ҷумҳурии Тоҷикистон ва санадҳои меъёрии Бонки миллии Тоҷикистон;

в) дар ҳолати мастӣ, бар асари истеъмоли машруботи спиртӣ, воситаҳои нашъадор, моддаҳои психотропӣ ё моддаҳои дигари мадҳушкунанда ҳозир шудан ба кор;

г) дар ҳолати пайдо шудани шубҳа ва ё гумонбар шудани Бонк аз рафтори корманде, ки дар натиҷаи ҳаракат ва ё беҳаракатии ӯ аз тарафи кормандони дигар маблағ аз худ карда шудааст ва ё боиси хароҷоти зиёд, камомад ва дигар ҳолатҳои дағалона вайрон карда шудани санадҳои меъёрии амалкунанда шудааст;

10.6.Аз кор дур кардани корманд бо санади дохилӣ ба муҳлати то муайяншавӣ ва ё бартараф намудани сабабҳое, ки боиси аз кор дуркунӣ гардидаанд, амалӣ карда мешавад.

**11. Мӯҳлати амали шартномаи коллективӣ**

**ва тартиби аз нав баста шудани он**

11.1.Шартномаи коллективӣ ба мӯҳлати 3 (се) сол баста шуда, аз рӯзи ба имзо расиданаш қувваи ҳуқуқӣ мегирад ва дар давоми мӯҳлати зикршуда амал мекунад. Амали шартномаи коллективӣ ба ҳамаи кормандони доимии (штатӣ) Бонк паҳн мегардад.

11.2. Дар ҳолати тағйироти ҳайат, сохтор, номи мақомоти идоракунии Бонк, бекор кардани шартномаи меҳнатӣ бо роҳбари Бонк, Шартномаи коллективӣ амали худро нигоҳ медорад.

Дар ҳолати азнавташкилшавии Бонк тибқи қонунгузории Ҷумҳурии Тоҷикистон пешбинишуда, шартномаи коллективӣ амали худро дар ҳама давраи азнавташкилшавӣ нигоҳ медорад ва баъдан он метавонад бо ташаббуси яке аз тарафҳо аз нав баррасӣ карда шавад.

11.3.Дар мавриди аз нав дида баромадани шартномаи коллективӣ бояд масъалаи имконияти додани имтиёзҳо барои кормандони Бонк ва иҷрои дигар шартҳои дар шартномаи коллективии пештара пешбинишуда ҳал карда шавад.

11.4.Дар муддати амали шартномаи коллективӣ, тағйирот ва иловаҳо ба он танҳо бо розигии тарафҳо мутобиқи тартиби дар қонунгузории Ҷумҳурии Тоҷикистон муайяншуда дароварда мешавад.

11.5.Дар ҳолати дар давоми 3 (Се) моҳ баъд аз рӯзи оғози гуфтушунидҳои коллективӣ ба мувофиқа наомадани тарафҳо оид ба қисмҳои алоҳидаи лоиҳаи шартномаи коллективӣ, тарафҳо бояд шартномаи коллективиро бо шартҳои мувофиқкардашуда имзо кунанд ва дар як вақт протоколи гуногунандешӣ тартиб диҳанд. Зиддиятҳои танзимнашуда метавонанд барои гуфтушунидҳои коллективии минбаъда асос шаванд ё мутобиқи қонунгузории Ҷумҳурии Тоҷикистон ҳал карда шаванд. Даровардани тағйирот ва иловаҳо ба шартномаи коллективӣ тибқи тартиби муқарраршудаи қонунгузории Ҷумҳурии Тоҷикистон ба амал бароварда мешавад.

11.6.Тарафҳо охири ҳар сол дар Маҷлиси умумии коллективи меҳнатии Бонк оид ба иҷроиш ва риояи шартномаи коллективӣ ҳисобот медиҳанд.

Иҷроиши шартномаи коллективиро тарафҳо ва шахсони ваколатдори онҳо назорат мекунанд. Ба ин мақсад тарафҳо вазифадоранд саривақт ба намояндагони ваколатдори тарафи дигар ҳамаи маълумотҳои дар ин бора мавҷудбударо пешниҳод намоянд.

Шартномаи коллективии мазкур бо қонунгузории амалкунандаи Ҷумҳурии Тоҷикистон мувофиқа кунонида шудааст. Дар ҳолати мухолифат кардани шартҳои Шартномаи коллективӣ ба санадҳои меъёрӣ-ҳуқуқии амалкунандаи Ҷумҳурии Тоҷикистон ва/ё пешбини нашудани талаботҳои санадҳои меъёрӣ-ҳуқуқӣ, меъёрҳои қонунгузорӣ бартарият дорад.

11.7. Муқаррароти шартномаи коллективӣ, ки вазъи ҳуқуқии кормандонро дар муқоиса бо Кодекси меҳнат ва дигар санадҳои меъёрии ҳуқуқии Ҷумҳурии Тоҷикистон бад менамоянд, эътибор надоранд ва татбиқ намегарданд.

**12.** **Имзои Тарафҳо**

**«Бонк» «Намояндаи кормандон»**

Раиси Раёсати Раиси Фонди ҳифзи ҳуқуқӣ ва

ҶСК «Бонки Эсхата» иҷтимоии кормандони

ҶСК «Бонки Эсхата»

Сайфидинов А.Т.\_\_\_\_\_\_\_\_\_\_\_\_\_\_ Почоев А.У. \_\_\_\_\_\_\_\_\_\_\_\_\_\_

“\_\_\_” октябри соли 2024 “\_\_\_” октябри соли 2024

Замимаи №1 ба Шартномаи коллективии

ҶСК “Бонки Эсхата”

«Мувофиқа карда шудааст» «Тасдиқ мекунам»

Раиси Фонди ҳифзи ҳуқуқӣ ва иҷтимоии Раиси Раёсати

кормандони ҶСК «Бонки Эсхата» ҶСК “Бонки Эсхата”

Почоев А.У.\_\_\_\_\_\_\_\_\_\_\_\_\_\_\_\_\_\_\_ Сайфидинов А.Т.\_\_\_\_\_\_\_\_\_\_\_\_\_\_\_\_\_\_

­­­­­­­­­­­­­­­­­­­­­­­­­Пайнавишти № \_\_\_\_ аз “ \_\_\_” октябри соли 2024 “ \_\_\_” октябри соли 2024

**Қоидаҳои тартиботи дохилӣ**

**барои кормандони ҶСК «Бонки Эсхата»**

**1.Муқаррароти умумӣ**

1.1. Тартиботи дохилии меҳнатӣ – ин (регламент) - тартиби иҷрои кор аз тарафи корманд таҳти роҳбарӣ ва назорати Бонк мебошад.

1.2.

1.3.Қоидаҳои мазкур бо мақсади таъминоти меҳнат, мустаҳкам кардани интизоми меҳнат, оқилона истифода бурдани вақти корӣ, беҳтар кардани сифати кор ва болоравии самаранокии меҳнат таҳия шудааст.

1.4.Бонк метавонад кори мутобиқи шартномаи (қарордоди) меҳнатӣ пешбинишударо бо риояи тартиботи дохилӣ талаб кунад, кормандон бошанд, уҳдадоранд онро иҷро намоянд.

Риояи қоидаҳои тартиботи дохилии меҳнатии тасдиқшуда ҳам аз ҷониби кормандон ва ҳам аз ҷониби Бонк ҳатмист.

1.5.Аз номи Бонк ҳуқуқ ва ӯҳдадориҳоро шахсони ваколатдор - муовинон, роҳбарони сохторҳо ва хадамотҳо (муовинони онҳо), дигар кормандон амалӣ менамоянд, ки аз тарафи Бонк ва ё мутобиқи қонунгузорӣ ба ӯ ҳуқуқи иҷрои ҳамаи қарорҳо ё ки қарорҳои алоҳида, ки аз муносибатҳои меҳнатӣ ва муносибатҳои байниҳамдигарӣ бармеоянд, дода шудааст.

**II.Тартиби ба кор қабул ва озод кардани кормандон.**

2.1.Кормандон ҳуқуқи худро ба меҳнат бо роҳи бастани шартномаи (қарордоди) меҳнатӣ оид ба фаъолият дар Бонк ба амал мебароранд.

Дар Бонк ба кор қабул кардан дар асоси Тартиби стандартии оид ба интихоби кормандон ба роҳ монда мешавад.

2.2.Бонк ҳангоми ба кор қабул кардан аз шахси ба кор қабулшаванда мутобиқи моддаи 26-и Кодекси меҳнат, чунин ҳуҷҷатҳоро талаб менамояд:

- дафтарчаи меҳнатӣ ё дигар ҳуҷҷати тасдиқкунандаи фаъолияти меҳнатӣ (ба ғайр аз ҳолатҳои бори аввал ба кор дохил гардидан);

- барои уҳдадорони ҳарбӣ – билети ҳарбӣ ё шаҳодатномаи бақайдгирӣ;

- шиноснома ё дигар ҳуҷҷати тасдиқкунандаи шахсият;

- нусхаи гувоҳнома дар бораи додани рақами мушаххаси андозсупоранда ва шаҳодатномаи суғуртаи ҳатмии нафақавӣ;

- ҳуҷҷатҳо дар бораи таҳсилот, дониши махсус, дараҷа, ихтисос ё касб, ки ба иҷрои вазифаи мазкур ҳуқуқ медиҳад.

- ҳуҷҷати аз муоинаи тиббии пешакӣ гузаштан (барои шахсоне, ки тибқи Кодекси меҳнат ва дигар санадҳои қонунгузории Ҷумҳурии Тоҷикистон уҳдадоранд аз чунин муоина гузаранд – хазиначӣ, ронанда, инкассатор, кормандони хадамоти бехатарӣ,коршиноси қарзӣ, кормандони интиқоли пулӣ, фаррош, котиб, нозир-референт, нозири кадр, мутахассис оид ба фурӯши маҳсулоти бонкӣ, корманди техникии воҳиди сохтори технологияи иттилоотӣ, корманди воҳиди сохтории моддӣ-техникӣ, маъмури хоҷагӣ);

- гувоҳномаи иқомат ва ё шаҳодатномаи шахси бешаҳрванд (барои шаҳрванди хориҷӣ ва шахси бешаҳрванд, ки дар ҳудуди Ҷумҳурии Тоҷикистон доимӣ истиқомат мекунад) ё шаҳодатномаи шахси гуреза;

- маълумотнома оид ба доштан ва ё надоштани доғи судӣ ҳангоми бастани шартномаи меҳнатӣ дар корҳое, ки тибқи қонунгузории Ҷумҳурии Тоҷикистон пешниҳоди чунин маълумот зарур аст.

Ҳангоми ба кор қабул кардан пешниҳоди ҳуҷҷатҳои зикршуда ҳатмист.

Ба кор қабул кардани донишҷӯён ва шахсони дорои маълумоти нотамоми олӣ бо тартиби фардӣ ҳал карда мешавад.

Аз корҷӯён ҳангоми ба кор қабул кардан талаб кардани ҳуҷҷатҳое ки пешниҳод кардани онҳо мутобиқи қонунгузории пешбини нашудаанд, манъ аст.

2.3.Ба кор қабул кардани корманд бо баровардани фармони Бонк бо шинос кардан ва имзо кардани корманд ба он ба расмият дароварда мешавад.

Дар фармон бояд номгӯйи кор (вазифа) ва музди меҳнат нишон дода шавад.

Вақти воқеии ба кор иҷозат додан вақти аз тарафи шахси масъул ва бастани шартномаи (қарордоди) меҳнатӣ новобаста аз он, ки ба кор қабул кардан ба таври зарурӣ ба расмият дароварда шуда буд ё не, ҳисоб меравад.

2.4.Ҳангоми мутобиқи тартиби муқарраршуда ба кор қабул кардан ё ба дигар кор гузаронидани корманд Бонк вазифадор аст:

-кормандро бо кори супоридашуда, шартҳо ва музди меҳнат шинос намуда, ҳуқуқ ва вазифаҳои ӯро фаҳмонад.

-кормандро бо Қоидаҳои тартиботи дохилӣ шинос намояд:

-ба корманд оид ба техникаи бехатарӣ, гигиенаи меҳнат ва қоидаҳои зиддисӯхтории меҳнат дастур диҳад.

2.5.Ба ҳамаи кормандон, ки аз 5 (панҷ) рӯз зиёд кор кардаанд, бо тартиби муқаррарнамудаи қонунгузории Ҷумҳурии Тоҷикистон дафтарчаи меҳнатӣ кушода мешавад.

2.6.Кормандоне, ки баъди ба расмият даровардани қабул ҳамчун шогирд қабул карда шудаанд, баъди бомуваффақият гузаштани давраи шогирдӣ мувофиқи талаботҳои санадҳои дохилӣ (локалӣ) ба кори доимӣ гузаронида шуданаш мумкин аст. Шогирдоне, ки дар давраи шогирдӣ аз санҷишҳои марҳилавӣ ва ниҳоӣ нагузаштанд, ба кори доимӣ гузаронида нашуда, шартномаи меҳнатӣ баста намешавад.

2.7.Корманд метавонад Шартномаи меҳнатиро, ки ба мӯҳлати номуайян баста шудааст, бо ду ҳафта пеш огоҳ кардани Бонк бекор кунад.

2.8.Бо гузаштани мӯҳлати нишондодашудаи огоҳӣ корманд ҳуқуқ дорад корро қатъ намояд. Бонк бошад бояд ба корманд дафтарчаи меҳнатиро диҳад . Бо гуфтушуниди байни корманд ва Бонк шартномаи (қарордоди) меҳнатӣ метавонад то гузаштани мӯҳлати огоҳӣ барои аз кор озодкунӣ бекор карда шавад.

2.9.Шартномаи меҳнати ба муҳлати муайян ва шартномаи меҳнати ба муҳлати иҷрои кори муайян, метавонад то ба охир расидани муҳлат бо асосҳои пешбиникардаи моддаҳои 38 ва 39 Кодекси меҳнат бекор карда шавад. Дар ин ҳолатҳо дар шартҳои шартномаи меҳнатӣ мумкин аст пардохти ҷаримаи аҳдшиканӣ пешбинӣ карда шавад.

Бонк аз пардохти ҷаримаи аҳдшиканӣ озод карда мешавад, агар шартномаи меҳнатӣ бо ташаббуси корманд ё бинобар уҳдадориҳои меҳнатии худро иҷро накардани корманд пеш аз муҳлат бекор карда шавад.

2.10.Бо ташаббуси Бонк бекор карда шудани шартномаи (қарордоди) меҳнатӣ бояд асоснок карда шуда бошад.

2.11.Қатъ кардани шартномаи (қарордоди) меҳнатӣ дар ҳама ҳолатҳо бо фармони Бонк ба расмият дароварда мешавад. Дар рӯзи аз кор озодкунӣ Бонк вазифадор аст ба корманд дафтарчаи меҳнатиашро бо сабти аз кор озодкунӣ дода, ҳисоббаробаркунӣ гузаронад. Қайдҳо ба дафтарчаи меҳнатӣ оид ба сабабҳои аз кор озодкунӣ бояд айнан мутобиқ бо тавсия (формулировка)-ҳои қонунгузории меҳнатии Ҷумҳурии Тоҷикистон, такя ба моддаи дахлдор ва банди санади меъёрии ҳуқуқӣ ба амал бароварда шавад. Рӯзи аз кор озодшавӣ рӯзи охири корӣ маҳсуб меёбад.

**III.Вазифаҳои асосии кормандон**

**Кормандон вазифадоранд:**

3.1.Софдилона меҳнат карда, интизоми меҳнатро тибқи Қоидаҳои мазкур риоя намоянд, супориши Бонкро сари вақт ва ба пурраги иҷро намоянд, тамоми вақти кориро барои меҳнати пурмаҳсул истифода баранд ва аз амалҳое, ки ба иҷрои вазифаҳои меҳнатии онҳо халал мерасонад, худдорӣ намоянд.

3.2.Талабот ба ҳифзи меҳнат, техникаи бехатарӣ, гигиенаи меҳнат ва зиддисӯхторро мутобиқи Қоида ва Дастурамалҳои дахлдор риоя намоянд.

3.3.Талботҳои Тартиб «Оид ба муайян кардани намуди либоси корпоративӣ дар ҶСК «Бонки Эсхата»-ро қатъи риоя намояд.

3.4.Бобати бартараф кардани сабаб ва шартҳои ба кори мӯътадили бонкӣ халалдоркунанда ва монеъшаванда чораҳо андешанд ва дар бораи ҳодисаи рухдода фавран ба Бонк маълумот диҳанд.

3.5.Ҷойи корӣ, таҷҳизот ва асбобҳои кории худро тоза ва дар ҳолати дуруст нигоҳ доранд. Инчунин ба тозагии ӯтоқҳои кории шӯъба ва мавзеи Бонк риоя намоянд, тартиби муқаррарнамудаи нигоҳ доштани арзишҳои моддӣ ва ҳуҷҷатҳоро риоя намоянд.

3.6.Моликияти Бонкро эҳтиёт кунанд, мошинҳо, компютер ва дигар таҷҳизотро самаранок истифода баранд. Ашё, маводҳо, қувваи барқ, сӯзишворӣ ва дигар захираҳои техникиро сарфакорона истифода баранд.

3.7.Сирри бонкӣ ва тиҷоратиро махфӣ нигоҳ доранд.

3.8.Бо ҳамкорон эҳтиромона муносибат намоянд ва рафтори шоиста намоянд.

3.9.Пайваста барои васеъ кардани ҷаҳонбинии худ кор кунанд ва сатҳи дониши касбии худро баланд бардоранд.

3.10.Доираи ӯҳдадори (вазифа)-ҳое, ки ҳар як корманд аз рӯйи ихтисос, дараҷаи тахассусии худ иҷро мекунад, дар асоси ҷадвали мансабӣ, дастурамалҳои мансабӣ ва Низомномаҳои бо тартиби муқарраршуда тасдиқшуда, муайян карда мешавад.

**IV.Вазифаҳои асосии Бонк**

Бонк вазифадор аст:

4.1.Кори кормандонро дуруст ташкил кунад, то ки ҳар кас бо ихтисос ва дараҷаи маълумотнокии худ кор кунад, ҷойи кории вобаста кардашуда дошта бошад, сари вақт то ба кор оғоз намудан бо вазифаҳои гузошташуда шинос бошад ва дар давоми рӯзи корӣ бо кор таъмин бошад, шартҳои солим ва бехатарии меҳнат, вазъи дурустии компютерҳо, мошин ва дигар таҷҳизот, инчунин захираҳои меъёрии маводҳо ва дигар захираҳои барои кори бетаваққуф ва бонизом заруриро таъмин кунад.

4.2.Мунтазам ташкили пардохти музди меҳнатро такмил диҳад, ҳавасмандгардонии кормандонро аз рӯйи натиҷаҳои меҳнатии шахсӣ ва натиҷаҳои умумии кор, мутаносибии байни болоравии самаранокии меҳнат ва музди меҳнатро таъмин намояд, музди меҳнатро дар мӯҳлати муқарраркардашуда пардохт намояд.

4.3.Риояи қатъии интизом ва иҷроишии вазифаҳои меҳнатиро бо мунтазам амалӣ сохтани кори ташкилӣ, ки ба мустаҳкамии он равона гардидааст, таъмин намояд, нисбати вайронкунандагони интизоми меҳнат бо ба назар гирифтани ақидаи ҷомеаи меҳнатӣ чораҳои таъсиррасон андешад.

4.4.Бемайлон қонунгузории Ҷумҳурии Тоҷикистон оид ба меҳнат ва қоидаҳои ҳифзи меҳнатро риоя намояд; шароити меҳнатро беҳтар кунад, тамоми ҷойҳои кориро бо шароити корӣ ва таҷҳизоти техникии лозима таъмин кунад.

4.5.Доимо дараҷаи дониши кормандонро доир ба донистани талаботҳои дастурамалҳо оид ба техникаи бехатарӣ, санитарияи истеҳсолӣ, гигиенаи меҳнат ва муҳофизати зиддисӯхторӣ санҷад.

4.6.Сари вақт таклифи навоварӣ ва расионализаториро баррасӣ ва татбиқ намояд, навоварони истеҳсолотро дастгирӣ ва ҳавасманд гардонад.

4.7.Мунтазам баланд бардоштани ихтисоси кории кормандон ва дараҷаи дониши онҳоро таъмин намояд.

4.8.Эҳтиёҷот ва дархости кормандонро ба назар гирад.

4.9.Бонк вазифаҳои худро дар ҳолатҳои зарурӣ дар якҷоягӣ бо мувофиқаи Фонди ҳифзи ҳуқуқӣ ва иҷтимоии кормандон ва ё бо воситаи шахсони мансабдор (салоҳиятнок)-и худ амалӣ менамояд.

**V.Вақти корӣ ва истифодаи он**

5.1.Давомнокии танаффус барои истироҳат ва хӯрокхури 1(Як) соатро ташкил медиҳад. Кормандоне, ки ба мизоҷон хизмат мерасонанд ё вобаста аз иҷрои вазифаҳои худ танаффуси нисфирузиро дар вақти муқарраршуда истифода бурда наметавонанд, дар мувофиқа бо сардори бевосита ё болоӣ ба вақти дигар дар доираи 1(Як) соат ба таври доимӣ ё яквақтина гузаронанд.

5.2.Бонк вазифадор аст ба кор ҳозир шудан ва аз кор рафтани кормандонро ба қайд гирад. Қайди ба кор ҳозиршавӣ ва аз кор рафтани кормандонро сардори бевосита ё шахси ӯро ивазкунанда ба зимма доранд. Барои ин амал сардори бевосита ҳуқуқ дорад аз маълумотномаҳои таҷҳизотҳои техникии бақайдгирии кормандон истифода барад.

5.3.Сардорони идора ва шӯъбаҳо, дар филиалҳо директорон ва ё муовинони онҳо метавонанд кормандони худро аз кор ба мӯҳлати 2-3 соат ҷавоб диҳанд. Ҷавобдиҳии кормандон аз тарафи сардори шӯъбаҳо доимӣ шуда наметавонад. Ба муддати 4(Чор) соат ва зиёда аз ин, инчунин ба тамоми рӯзи корӣ Раиси Раёсати Бонк (дар ҳолати набудани ӯ муовини Раиси Раёсати Бонк) ё шахсони ваколатдор дар филиалҳо директор ё муовинони ӯ метавонанд аз кор ҷавоб диҳанд. Дар ин маврид корманд бояд рухсатии бемузди меҳнатро ба расмият дарорад.

5.4.Корманде, ки ба кор дар ҳолати мастӣ, бар асари истеъмоли машруботи спиртӣ, воситаҳои нашъадор, моддаҳои психотропӣ ё моддаҳои дигари мадҳушкунанда ҳозир мешавад ба кор дар ҳамон рўзи (басти) корӣ ба кор роҳ намедиҳад ва дар ин давра ба ў музд дода намешавад. Дар ҳолати мазкур, Бонк кормандро барои муқаррар намудани воқеияти дар ҳолати мастӣ бар асари истеъмоли машруботи спиртӣ, воситаҳои нашъадор, моддаҳои психотропӣ ё моддаҳои дигари мадҳушкунанда қарор доштан аз муоинаи тиббӣ мегузаронад.

5.5.Изофакорӣ аз тарафи Бонк дар ҳолатҳои истисноӣ ва дар доираи пешбининамудаи қонунгузории Ҷумҳурии Тоҷикистон татбиқ карда мешавад.

5.6.Ба кормандон рухсатиҳо дар мувофиқа бо сардорони идора, шӯъбаҳо бо назардошти зарурати таъмини равиши мӯътадили кори Бонк ва вақти барои истироҳати кормандон мусоид, пешниҳод карда мешавад. Ҷадвали рухсатиҳо барои ҳар соли тақвимӣ на дертар аз 30-уми декабри соли сипаришуда тартиб дода шуда ва на дертар аз 10-уми январи соли ҷорӣ пас аз мувофиқа карда шудан бо Фонди ҳифзи ҳуқуқӣ ва иҷтимоии кормандон тасдиқ карда мешавад.

**VI.Ҳавасмандгардонӣ барои муваффақиятҳои корӣ**

6.1.Барои иҷрои ӯҳдадориҳои меҳнатӣ, фаъолияти дурудароз ва бенуқсон, навоварӣ дар кор ва барои дигар дастовардҳои меҳнатӣ нисбати кормандони Бонк чунин ҳавасмандкуниҳо амалӣ карда мешаванд:

1. Эълони Раҳматнома;

2. Ифтихорнома

3. Мукофотонидан бо қарори Раёсат;

4. Мукофотонидан бо тӯҳфаҳои қиматнок;

6.2.Ҳавасмандкуниҳо бо фармони Бонк эълон карда шуда, ба маълумоти тамоми ҷомеаи меҳнатӣ расонида мешавад ва ба дафтарчаи меҳнатӣ сабт карда мешавад. Ҳангоми андешидани чораҳои ҳавасмандкунӣ ҳамбастагии ҳавасмандкунии моддӣ ва маънавӣ таъмин карда мешавад.

6.3.Ба кормандоне, ки вазифаҳои меҳнатии худро софдилона ва бомуваффақият иҷро мекунанд, дар навбати аввал бартарият ва имтиёзҳо дар соҳаи хизматрасонии иҷтимоию маданӣ пешниҳод карда мешаванд.

**VII. Ҷавобгарӣ барои вайрон кардани интизоми меҳнат.**

**Татбиқи муҷозоти интизомӣ.**

7.1.Вайрон кардани интизоми меҳнат – аз мафҳумҳо ва амалҳои иҷро накардан, қисман иҷро накардан ва ё ба таври зарурӣ иҷро накардани вазифаҳои ба дӯши корманд гузошташуда, риоя накардани тартиботу қоидаҳои дар Бонк ҷоришуда, иҷро накардани қонуну санадҳои меъёрию ҳуқуқи, дохилибонкӣ, қарорҳои Раёсати Бонк, фармонҳои Раиси Раёсати Бонк ва директорони филиалҳо/сардори идораи амалиёти, супоришҳои сардорони сохторҳо, беаҳмиятӣ зоҳир намудани корманд нисбати амалҳои ғайриқонунии дигар кормандони Бонк, ки қатъ намудан ё пешгирии он аз корманд вобаста аст, иборат мебошад.

Дар ҳолати вайрон кардани интизоми меҳнат ва нисбати корманд татбиқ кардани муҷозоти интизомӣ, инчунин андешидани дигар чораҳои дар қонунгузории Ҷумҳурии Тоҷикистон пешбинишуда, асос мешавад.

7.2.Дар ҶСК «Бонки Эсхата» барои дуруст ба роҳ мондани фаъолияти корманд воситаҳои зерин истифода бурда мешавад:

- Воситаҳои пешгирӣ: огоҳӣ ва маҳрум намудан аз мукофотпулӣ

- Татбиқи муҷозоти интизомӣ.

7.3.Огоҳӣ. Дар ҳолатҳои бори аввал вайрон намудани интизоми меҳнат ё вайрон намудани интизоми меҳнат, ки оқибатҳои ҷиддӣ надоранд ва ислоҳшаванда мебошанд, корманд Огоҳонида шуда метавонад. «Огоҳӣ» бо мақсади пешгирии такроран вайрон накардани интизоми меҳнат пешбинӣ шудааст. Дар ҳолати такроран вайрон кардани интизоми меҳнат воситаҳои дигари пешгирӣ ё муҷозотҳои интизомӣ татбиқ карда мешаванд. Барои огоҳонидани корманд пешакӣ талаб намудани баёнот зарурат надорад.

7.4.Ҳисоб ва пардохти мукофотпулӣ ва ҳавасмандкунии кормандон дар асоси «Низомномаи мукофотонидан ва ҳавасмандкунии кормандони ҶСК «Бонки Эсхата»», қарорҳои Раёсати Бонк ва фармонҳои Раиси Раёсати Бонк ба роҳ монда мешавад.

7.5. Дар ҶСК «Бонки Эсхата» муҷозоти интизомии зерин пешбинӣ шудаанд:

- сарзаниш;

- танбеҳ;

- танбеҳи қатъӣ;

- қатъ намудани шартномаи меҳнатӣ бо ташаббуси корфармо дар ҳолатҳои пешбининамудаи Кодекси меҳнат ва дигар санадҳои меъёри ҳуқуқии Ҷумҳурии Тоҷикистон.

7.6.Сарзаниш. Намуди муҷозоти интизомии сабук ба ҳисоб меравад. «Сарзаниш» дар ҳолатҳои бетаъсир мондани ҷаримабандиҳо дар намуди қисман ё пурра маҳрум намудан аз мукофотпулӣ истифода бурда мешавад. Дар ҳолатҳои дағалона вайрон кардани интизоми меҳнат, роҳ додан ба хатогиҳои ҷиддӣ, ки ислоҳи онҳо бетаъсир монда наметавонад, зоҳир намудани муносибати дағалона нисбати вазифаҳои худ, риоя ва иҷро накардани қарорҳо, талаботҳо ва меъёрҳои тасдиқшуда (новобаста аз мақоми тасдиқкунанда – Раёсати Бонк, Бонки миллии Тоҷикистон ва ғайра), риоя накардани санадҳои меъёрию ҳуқуқи, шикоятҳои тасдиқшудаи мизоҷон нисбати корманд асосҳо барои татбиқ намудани «Сарзаниш» шуда метавонад. Корманде, ки нисбати ӯ муҷозоти интизомии «Сарзаниш» татбиқ карда шудааст, дар тӯли амали муҷозот, аз ҳар гуна мукофотпулиҳои яквақтина маҳрум карда мешавад. Бо татбиқ намудани муҷозоти «Сарзаниш» аз тарафи Раёсати Бонк ва ё Раиси Раёсат мукофотпулӣ ба андоза ва мӯҳлати муайян маҳрум карда шуда метавонад. Мӯҳлати амали «Сарзаниш» 3 моҳ муайян карда мешавад.

7.7.Танбеҳ. Намуди муҷозоти интизомии сахт ба ҳисоб меравад. «Танбеҳ» асосан дар ҳолати бетаъсир мондани муҷозотҳои интизомии сабуктар истифода бурда мешавад. Дар ҳолатҳои зерин асос барои татбиқи муҷозоти интизомии «Танбеҳ» шуда метавонад:

- хатогиҳои ҷиддие, ки ислоҳи онҳо бетаъсир монда наметавонанд;

- зоҳир намудани муносибати дағалона нисбати вазифаҳои худ;

- риоя ва иҷро накардани қарорҳо, талаботҳо ва меъёрҳои тасдиқшудаи Раёсати Бонк, Бонки Миллии Тоҷикистон ва дигар мақомотҳои дахлдор;

- риоя накардани қонунҳо ва санадҳои меъёрию ҳуқуқи;

- шикоятҳои тасдиқшудаи мизоҷон нисбати корманд;

- дағалона ё мунтазам вайрон кардани интизоми меҳнат;

- ба кор дар ҳолати мастӣ омадан.

Муҷозоти интизомии «Танбеҳ» бо маҳрум намудан аз мукофотпулиҳо ба роҳ монда мешавад. Ҳангоми қабули қарор оиди татбиқи муҷозоти интизомии «Танбеҳ» мӯҳлат, ҳаҷм ва намуди мукофотҳои маҳрумшаванда бояд муайян карда шавад. Мӯҳлати амали «Танбеҳ» 6 моҳ муайян карда мешавад.

7.8.Танбеҳи қатъӣ. Намуди муҷозоти интизомии сахттарин ба ҳисоб меравад. «Танбеҳи қатъӣ» асосан дар ҳолати бетаъсир мондани муҷозотҳои «Сарзаниш» ва «Танбеҳ» истифода бурда мешавад.

Муҷозоти интизомии «Танбеҳи қатъӣ» бо маҳрум намудан аз мукофотпулиҳо ба роҳ монда мешавад. Ҳангоми қабули қарор оиди татбиқи муҷозоти интизомии «Танбеҳи қатъи» мӯҳлат, ҳаҷм ва намуди мукофотҳои маҳрумшаванда бояд муайян карда шавад. Мӯҳлати амали «Танбеҳи қатъи» шаш моҳ муайян карда мешавад.

7.9.Чораи ниҳоии муҷозоти интизомӣ аз кор озод кардан ба ҳисоб меравад. Аз кор озод кардани корманд дар асоси қонунгузории ҷорӣ ба роҳ монда мешавад. Инчунин дар ҳолатҳои зерин аз кор озод кардан ба сифати муҷозоти интизомӣ татбиқ карда мешаванд:

-мунтазам аз тарафи корманд бе сабабҳои узрнок иҷро накардани вазифаҳои меҳнатӣ, ки дар асоси шартномаи (қарордоди) меҳнатӣ ва ё қоидаҳои тартиботи дохилӣ ба зиммааш гузошта шудааст;

-агар нисбати корманд пештар муҷозоти интизомӣ татбиқ шуда бошад;

-бе сабабҳои узрнок дар кор ҳозир набудан (дар муддати зиёда аз 3 (Се) соат дар давоми рӯзи корӣ);

- дар ҳолати мастӣ, бар асари истеъмоли машруботи спиртӣ, воситаҳои нашъадор, моддаҳои психотропӣ ё моддаҳои дигари мадҳушкунанда ҳозир шудан ба кор;

-фош намудани сирри бонкӣ, давлатӣ, тиҷоратӣ ва дигар сирҳои бо қонун ҳифзшаванда;

-дағалона вайрон кардани интизоми меҳнат;

-ҳангоми ба кор дохил шудан, маълумоти бардурӯғе, ки нисбати ба корманд баҳо додан ё нисбати ӯ хулосабарорӣ кардан тасъсир расонида бошад (аз ҷумла номи нек - репутатсия), дода бошад;

- ва дигар ҳолатҳои муқаррар намудани қонунгузории амалкунандаи Ҷумҳурии Тоҷикистон.

7.10.Раиси Раёсат ва ё шахси ваколатдор ҳуқуқ дорад, бо фармони худ муҷозотҳои интизомии «Сарзаниш» ва «Танбеҳ», «Танбеҳи қатъи»-ро пеш аз мӯҳлат бекор намояд. Асосҳо барои фармони бекор намудани муҷозотҳои интизомӣ бо ташаббуси худи Раиси Раёсати Бонк ё пешниҳоди хаттии роҳбарони сохтории Бонк ё дархости худи корманди муҷозоти интизомӣ гирифта, дар ҳолатҳои зерин шуда метавонанд:

-ислоҳ шудани хатогиҳое, ки аз тарафи корманд содир шуда буданд;

-риояи қатъии интизоми меҳнат, ки асос барои фармони татбиқи муҷозоти интизомӣ шуда буд;

-беҳтар намудани сифати кор аз тарафи корманд;

-бахшида ба санаҳои идона ва таърихӣ;

-дигар ҳолатҳое, ки аз тарафи Раиси Раёсати Бонк розигӣ дода мешавад.

Директорони филиалҳо/сардори идораи амалиёти ҳуқуқ надоранд муҷозотҳои интизомии аз ҷониби Раиси Раёсати Бонк татбиқгардидаро ё бо қарори Раёсати Бонк қабулшударо, худашон бекор намоянд.

7.11. Мӯҳлати амали муҷозотҳои интизомии «Сарзаниш» ва «Танбеҳ» ва «Танбеҳи қатъи»-аз рӯзи татбиқи он аз мӯҳлати муайяншудаи он зиёд буда наметавонад ва баъди гузаштани мӯҳлати муайяншуда, амали он қатъшуда ҳисобида мешавад.

Агар дар давоми амали муҷозоти интизомӣ, корманд боз кирдори интизоми содир намояд ва нисбати ӯ ҷазоӣ интизомии нав татбиқ гардад, он гоҳ муҳлати амали ҷазои интизомӣ аз нав оғоз мегардад.

Агар дар давоми шаш моҳ ба корманд ҷазои нави интизомӣ татбиқ нагардад, онгоҳ ӯ ҷазои интизомӣ надошта ҳисоб меёбад.

7.12.Вобаста аз вазнинии вайронкунии интизоми меҳнат, Раиси Раёсати Бонк ва Раёсати Бонк ҳуқуқ доранд, муҷозоти сахттар, вазнин ё ниҳоиро, новобаста аз муҷозотҳои сабуктар нисбати корманд истифода шуданаш, татбиқ намоянд. Дар ҳолати татбиқи муҷозот бояд дараҷа, вазъият, гуноҳи содиршуда, инчунин кори гузашта ва рафтори корманд ба назар гирифта шавад.

7.13.Раиси Раёсати Бонк ҳуқуқ дорад, ба ҷои татбиқи муҷозоти интизомӣ масъаларо оид ба вайронкунии интизоми меҳнат ба баррасии ҷомеаи меҳнати ё Фонди ҳифзи ҳуқуқӣ ва иҷтимоии кормандон ва Бонк диҳад.

7.14.Қабл аз истифодаи муҷозоти интизомӣ аз корманд бояд баёноти хаттӣ талаб карда шавад. Аз додани баёнот саркашӣ кардани корманд ба татбиқи муҷозоти интизомӣ монеъ шуда наметавонад.

7.15.Барои ҳар як вайронкунии интизоми меҳнат метавонад танҳо як муҷозоти интизомӣ татбиқ карда шавад.

7.16.Фармон оид ба татбиқи муҷозоти интизомӣ бо нишон додани сабаби татбиқ кардани он ба корманд, ки ба муҷозоти интизомӣ гирифтор шудааст, бо мақсади пешгирии хатогиҳои рӯйдода аз тарафи дигар кормандон, ба маълумоти тамоми кормандони Бонк бо супориши Раиси Раёсати Бонк расонида шуданаш мумкин аст.

Замимаи №2 ба Шартномаи коллективии

ҶСК “Бонки Эсхата”

«Мувофиқа карда шудааст» «Тасдиқ мекунам»

Раиси Фонди ҳифзи ҳуқуқӣ ва иҷтимоии Раиси Раёсати

кормандони ҶСК «Бонки Эсхата» ҶСК «Бонки Эсхата»

Почоев А.У.\_\_\_\_\_\_\_\_\_\_\_\_\_\_\_\_\_\_\_ Сайфидинов А.Т.\_\_\_\_\_\_\_\_\_\_\_\_\_\_\_\_\_\_

­­­­­­­­­­­­­­­­­­­­­­­­­Пайнавишти № \_\_\_\_ аз “ \_\_\_” октябри соли 2024 “ \_\_\_” октябри соли 2024

**Номгӯи вазифаҳое, ки дар ҶСК “Бонки Эсхата” ҳамчун вазифаи зарарноки**

**истеҳсолӣ ҳисобида мешаванд**

Кормандоне, ки вазифаҳои зеринро иҷро мекунанд шароити кориашон зарарнок ҳисобида шуда, бояд аз муоинаи тиббии даврӣ гузаранд:

|  |  |
| --- | --- |
| **Т/р** | **Номгӯи вазифа** |
| 1 | Ҳамаи кормандони шуъбаи амалиётҳои хазинавӣ |
| 2 | Инкассаторон (ронанда-инкассаторон) |
| 3 | Техникҳо |
| 4 | Амалиётгар-нозирон |

Аз муоинаи тиббӣ гузаштани корманд аз ҳисоби маблағҳои корфармо амалӣ карда мешавад.